  Майя Бывальцева Крымын шутэтскыны мылкыд карисьёслэн лыдзы берло 2 ар ӵоже 30–40 процентлы будӥз. Нырысь ик, Крым табере Россилэн. Со сяна, 2015-тӥ ар пумын Турция но Египет асьме туристъёс понна ворсаськизы. Нош валюта дуноямен, мукет кунъёсын шутэтскон уноез понна вормонтэм луиз. «Крыме путёвкаослы кулэяськон 2 ар ӵоже 30–40 процентлы будӥз. Зарезь дурысь инкуазь сяна, калыкез отчы кыске узыр история но. Полуостровын трос дворецъёс, синпелетъёс. Тужгес тодмоосыз «Ласточкино гнездо» замок, Юсупов князьёслэн дворецсы, «Парадиз» парк, «Херсонес-Таврический» заповедник но трос мукетыз», — вераз иворъёсъя «Удмуртия» агентстволы Ростуризмлэн улосвыл ёзэтэзлэн кивалтӥсез Елена Захидова. Туркомпаниослэн чакламзыя, Россиын шутэтскыны мылкыд карисьёс пӧлысь ӝыныез Крыме мыно, сомындаез ик - Краснодар шаере. Егитъёс понна Крымын фестивальёс, пумиськон ӝытъёс, дискотекаос радъясько. Арлыдоослы санаторийёсын шутэтскыны, экскурсиосы ветлыны ӵекто. Пиналъёсын семьяослы — пӧртэм шулдыръяськонъёсын паркъёс но анимаци программаос. 2018-тӥ арын толсуре Керчь пролив вамен выжез усьтыны чакламын. Соку Крым туристъёс понна эшшо синмаськымонгес луоз. Тодэ вайытом, Крым Россие берытскем дырысен 2 ар тырмонлы сӥзьыса, туннэ Ижкарысь Шор площадьын митинг-концерт ортчоз. Тегъёс: Туризм Удмуртия Крым  